## La Generalitat repartix en un mes més de 150.000 targetes de transport gratuït Recuperem València des que es va obrir el tràmit de sol·licitud

*** El conseller de Transports recorda que esta targeta “permet viatjar gratis als beneficiaris fins al 31 de desembre d’enguany”
* Les corporacions municipals col·laboren en esta iniciativa de la Generalitat per a agilitzar la gestió i entrega de les targetes**

La Generalitat ha repartit en un mes un total de 151.472 targetes de transport gratuït Recuperem València des que es va obrir el tràmit de sol·licitud.

Així ho ha avançat el conseller de Medi Ambient, Infraestructures i Territori, Vicente Martínez Mus, qui ha recordat que esta targeta “permetrà als beneficiaris viatjar sense cap cost en Metrovalencia, Rodalia, EMT, Metrobús i autobusos autonòmics fins al 31 de desembre de 2025”.

Esta iniciativa va destinada a tots els habitants dels 31 municipis més afectats per la riuada, així com als residents d’altres localitats que hagen perdut el seu vehicle. “En total podria beneficiar més de 400.000 habitants de les zones que més danys van patir per les inundacions”, ha afegit el conseller.

Martínez Mus ha recordat que el procés de gestió de les targetes s’està duent a terme a través de les corporacions municipals, als quals ha agraït la seua “col·laboració per a agilitzar la gestió i facilitar que els veïns puguen arreplegar les targetes en les seues respectives localitats de residència”. Per a reforçar el personal encarregat d’esta tramitació, ha assenyalat que des de la Conselleria “hem procurat mitjans humans perquè es puga fer arribar la targeta com més prompte millor a les persones que la sol·liciten”.

Durant este període de temps, l’Autoritat de Transport Metropolitana de València (ATMV) ha repartit 264.500 targetes entre els ajuntaments afectats. En el mes transcorregut des de l’inici de la seua implantació, els consistoris n’han distribuït 149.835, la qual cosa suposa que un 35 % de la seua població s’ha acollit a esta ajuda per al transport.

Fins al moment, Catarroja és el municipi que més targetes ha repartit, amb un total de 14.198, seguit d’Algemesí amb 13.468 i Alaquàs amb 11.299.

El procés d’entrega de les targetes s’ha organitzat en dos grups, considerant el grau d’afectació de cada municipi. En el primer grup, els residents de les 31 localitats més afectades podran sol·licitar la targeta a través dels seus respectius ajuntaments.

Es tracta de les localitats de Sedaví, Paiporta, Massanassa, Alfafar, Llocnou de la Corona, Benetússer, Picanya, Catarroja, Algemesí, Beniparrell, Aldaia, l’Alcúdia, Albal, Guadassuar, Riba-roja de Túria, Alaquàs, Sot de Chera, Riola, Chiva, Loriguilla, Cheste, Catadau, Pedralba, Utiel, Llombai, Montserrat, Godelleta, Quart de Poblet, Xirivella, Benicull de Xúquer i Gestalgar, així com les pedanies de València: Castellar-Oliveral, Forn d’Alcedo i la Torre.

L’únic requisit per a obtindre la targeta és tindre la residència en el municipi des d’abans del 29 d’octubre de l’any passat. L’ajuntament verificarà que és així i registrarà les dades personals del titular i el segell del consistori en el procés d’entrega de la targeta, que serà en l’acte. Un procés ràpid que permet agilitzar l’entrega per part dels consistoris.

La resta de les targetes repartides, 1.637, s’han distribuït als residents de municipis menys afectats per les inundacions, però que també han perdut el seu vehicle. Els afectats poden sol·licitar telemàticament fins a dos targetes per cada vehicle danyat, i l’ATMV s’encarrega d’enviar-les al domicili del sol·licitant.

Tota la informació necessària sobre la targeta de mobilitat està disponible en la pàgina de la [Generalitat](http://atmv.gva.es\va).

Fecha: 24/03/2025